લગ્ન થાય એટલે જાણે એ તમને એક જ કપડામાં દેખાય. એ જ નાઇટ ડ્રેસ રોજ, એક પંજાબી દર આંતરે દિવસે પહેરાય. નાઈટ ડ્રેસ તો સવારે બ્રેકફાસ્ટ બનાવતી વખતે પહેર્યો હોય એટલે એમાં હિંગ અને ગરમ મસાલાની સુગંધ પણ આવતી હોય. જિન્સ ટી-શર્ટ તો પછી ઉતરાણના દિવસે જ કબાટમાંથી બહાર નીકળે. એ પણ ઘણી વાર બહાર કાઢીને પાછાં મૂકવાં પડે. લગ્નના છ મહિનામાં મીડિયમ સાઇઝનાં જિન્સ ફિટ પડવા લાગે. પાછા ચાર જોડી લીધા હોય એટલે નવા લાર્જ સાઇઝનાં ખરીદતા જીવ ચાલે નહીં. જૂનાં પહેરે તો કુશનનું કવર તકિયાને ચઢાવ્યું હોય એવું લાગે. એકંદરે એ પંજાબી પહેરવા લાગે, કારણ કે નાડા પદ્ધતિમાં દસેક કિલો જેટલો વજનવધારો આરામથી સમાઈ જતો હોય છે.